Брусарци (община)
Община Брусарци се намира в Северозападна България и е една от съставните общини на Област Монтана.

География

Географско положение, граници, големина 
Общината е разположена в северозападната част на Област Монтана. С площта си от 194,434 km2 заема предпоследното 10-о място сред 11-те общините на областта, което съставлява 5,35% от територията на областта. Границите ѝ са следните:
 на север – община Лом;
 на изток – община Медковец;
 на юг – община Монтана;
 на северозапад – община Ружинци от Област Видин.

Природни ресурси

Релеф 
Релефът на община Брусарци е равнинен и слабо хълмист. Територията ѝ изцяло попада в пределите на Западната Дунавска равнина.

Като цяло наклонът на терена е от югозапад на североизток, като най-високата ѝ точка от 259 m н.в. се намира в крайния югозапад, югоизточно от село Одоровци, а най-ниската точка – 64 m н.в., в крайния североизток, в коритото на река Лом.

Води 
Двете основни реки на общината са река Лом и десният ѝ приток река Нечинска бара. Река Лом протича от запад-югозапад на изток-североизток през северната половина на общината с част от долното си течение. Тя преминава последователно покрай селата Княжева махала, Крива бара, Дондуково и Василовци. При село Дондуково отдясно в нея се влива река Нечинска бара, на която е разположен общинския център град Брусарци. Двете реки протичат в широки, но сравнително дълбоки долини спрямо околния терен. Между селата Смирненски и Буковец, на река Нечинска бара е изграден големия язовир „Христо Смирненски“, водите на който се използват основно за напояване на обширните обработваеми земи.

Население

Населени места 
Общината има 10 населени места с общо население 4096 жители към 7 септември 2021.

Население (1934 – 2021)

Възрастов състав

Етнически състав 

Етнически групи от общо 5043 самоопределили се (към 2011 година):
 българи: 3976
 турци: 3
 цигани: 944
 други: 14
 неопределени: 106

Административно-териториални промени 
 Височайши доклад № 5305 от 23 юли 1881 г. – преименува с. Ислям махала на с. Княжева махала;
 Височайши доклад № 7843 от 9 ноември 1881 г. – преименува с. Байрактар махала на с. Александрово;
 – преименува с. Татар махала на с. Дондуково;
 Указ № 344/обн. 20 юли 1951 г. – заличава с. Александрово и го присъединява като квартал на с. Василовци;
 Указ № 356/обн. 7 декември 1954 г. – обединява селата Гайтанци и Луковица в едно населено място – с. Смирненски;
 Указ № 2907/обн. 7 септември 1984 г. – признава с. Брусарци за гр. Брусарци.

Политика 
 2003 – Юлия Каменова (НДСВ) печели на втори тур с 54% срещу Деми Димитров (БСП).
 1999 – Георги Георгиев (ОДС) печели на втори тур с 55% срещу Деми Димитров (БСП и местна коалиция).
 1995 – Деми Димитров (Предизборна коалиция БСП, БЗНС Александър Стамболийски, ПК Екогласност) печели на първи тур с 56% срещу Асен Арсенов (Народен съюз).

Транспорт 
През общината преминават два участъка от Железопътна мрежа на България:
 от изток-югоизток на запад-северозапад, на протежение от 10,3 km преминава участък от трасето на жп линията Мездра – Бойчиновци – Брусарци – Видин;
 началният участък от 8,9 km от трасето на жп линията Брусарци – Лом.

През общината преминават изцяло или частично 3 пътя от Републиканската пътна мрежа на България с обща дължина 33 km:
 участък от 15,6 km от Републикански път III-112 (от km 9,6 до km 25,2);
 участък от 9,7 km от Републикански път III-114 (от km 13,5 до km 23,2);
 целият участък от 7,7 km от Републикански път III-1121.

Топографска карта

Бележки

Източници

Външни препратки 
 Официален сайт на община Брусарци